દાનિશ (ધનુષ) ઇગતપુરીનો એક નબાપો છોકરો છે, જેના દિમાગમાં સતત સિનેમાની રીલ જ ઘૂમ્યા કરે છે, લેકિન સાયલન્ટ. બડે હો કે એક્ટર બનવાનું સપનું જોતા દાનિશને ઈશ્વરે મ્યુટનું બટન દબાવીને ધરતી પર મોકલ્યો છે. નસીબ, ઝનૂન અને ટેલેન્ટ એને બૉલીવુડમાં લાવીને તો મૂકી દે છે, પણ અવાજ વિના આગળ કઈ રીતે વધવું? એટલે આસિસ્ટન્ટ ડિરેક્ટર અક્ષરા (અક્ષરા હાસન)ની મદદથી શોધ શરૂ થાય છે દાનિશને સૂટ થાય એવા અવાજની. આ અવાજ એ બંનેને ખેંચી લાવે છે એક દારૂડિયા અમિતાભ સિંહા (અમિતાભ બચ્ચન) પાસે. અમિતાભનો ઘૂંટાયેલો બૅરિટોન અવાજ અને દાનિશની એક્ટિંગ ફિલ્મ ઇન્ટસ્ટ્રીમાં રાતોરાત-ફિલ્મમાં જાવેદ અખ્તર કહે છે તેમ- આંધીની જેમ ફેલાઈ જાય છે. પરંતુ પછી શરૂ થાય છે બંને વચ્ચેનું ઈગોયુદ્ધ. અમિતાભ કહે છે કે મારા અવાજ વિના તું કશું જ નથી, તો પેલો દાનિશ કહે છે કે મૈં ફિનિશ્ડ તો તેરી આવાઝ ભી ફિનિશ્ડ. શું અવાજ અને એક્ટિંગ બંને એક બીજા વગર રહી શકે ખરા?